CELEX: 32018D0935
Language: ro
Date: 2018-06-28 00:00:00
Title: Decizia de punere în aplicare (UE) 2018/935 a Comisiei din 28 iunie 2018 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper Betle”), în ceea ce privește perioada sa de aplicare [notificată cu numărul C(2018) 3997] (Text cu relevanță pentru SEE.)

2.7.2018   
            
            
               RO
            
            
               Jurnalul Oficial al Uniunii Europene
            
            
               L 165/40
            
         DECIZIA DE PUNERE ÎN APLICARE (UE) 2018/935 A COMISIEI
   din 28 iunie 2018
   de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper Betle”), în ceea ce privește perioada sa de aplicare
   
      
         [notificată cu numărul C(2018) 3997]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i),
   întrucât:
   
               (1)
            
            
               Regulamentul (CE) nr. 178/2002 stabilește principiile generale care reglementează produsele alimentare în general și siguranța acestora în special, la nivelul Uniunii și la nivel național. Acesta prevede măsuri de urgență care trebuie luate de Comisie în cazul în care există dovezi că produsele alimentare importate dintr-o țară terță sunt susceptibile de a constitui un risc grav pentru sănătatea umană.
            
         
               (2)
            
            
               Decizia de punere în aplicare 2014/88/UE a Comisiei (2) a interzis importul în Uniune de produse alimentare care conțin sau constau în frunze de betel din Bangladesh, inițial pentru o perioadă limitată de aplicare până la 31 iulie 2014. Decizia a fost adoptată ca urmare a unui număr mare de notificări emise către Sistemul de alertă rapidă pentru alimente și furaje (RASFF) din cauza prezenței unei game largi de tulpini de Salmonella, inclusiv de Salmonella typhimurium, descoperite în produsele alimentare care conțin sau constau în frunze de betel („Piper betle”, cunoscut în general sub denumirea de „frunze de paan” sau „betel quid”) din Bangladesh.
            
         
               (3)
            
            
               Deoarece Bangladesh nu a fost în măsură să furnizeze garanții pentru siguranța importurilor de frunze de betel în Uniune, Deciziile de punere în aplicare 2014/510/UE (3), (UE) 2015/1028 (4) și (UE) 2016/884 (5) ale Comisiei au prelungit perioada de aplicare a suspendării temporare a importurilor acestor produse până la 30 iunie 2015, 30 iunie 2016 și, respectiv, 30 iunie 2018.
            
         
               (4)
            
            
               Planul de acțiune propus transmis de către Bangladesh în ianuarie 2018 este încă incomplet și nu există garanții privind aplicarea efectivă a acestuia și asigurarea respectării lui. Într-adevăr, informațiile primite nu demonstrează că producția de frunze de betel este în conformitate cu Regulamentul (CE) nr. 852/2004 al Parlamentului European și al Consiliului (6) și că această țară are capacitatea de a furniza rezultate analitice fiabile de la laboratoare acreditate. Autoritățile din Bangladesh au semnalat, de asemenea, utilizarea unui decontaminant chimic pentru a decontamina frunzele de betel, fără nicio dovadă în ceea ce privește siguranța și toxicitatea produsului utilizat. Mai mult, în ciuda adoptării și aplicării continue, din mai 2013, a unei interdicții autoimpuse de Bangladesh la exportul de frunze de betel, 29 de cazuri de notificări RASFF au fost în continuare raportate de la adoptarea sa. Prin urmare, nu se poate concluziona că garanțiile furnizate de Bangladesh sunt suficiente pentru a face față riscurilor grave pentru sănătatea umană. Măsurile de urgență stabilite prin Decizia de punere în aplicare 2014/88/UE ar trebui, așadar, să rămână în vigoare.
            
         
               (5)
            
            
               Prin urmare, perioada de aplicare a Deciziei de punere în aplicare 2014/88/UE ar trebui să fie prelungită din nou.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Articolul 4 din Decizia de punere în aplicare 2014/88/UE se înlocuiește cu următorul text:
   
      „Articolul 4
      Prezenta decizie se aplică până la 30 iunie 2020.”
   
   Articolul 2
   Prezenta decizie se adresează statelor membre.
   
      Adoptată la Bruxelles, 28 iunie 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  Decizia de punere în aplicare 2014/88/UE a Comisiei din 13 februarie 2014 de suspendare temporară a importurilor din Bangladesh de produse alimentare care conțin sau constau în frunze de betel („Piper betle”) (JO L 45, 15.2.2014, p. 34).
   
      (3)  Decizia de punere în aplicare 2014/510/UE a Comisiei din 29 iulie 2014 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper betle”), în ceea ce privește perioada sa de aplicare (JO L 228, 31.7.2014, p. 33).
   
      (4)  Decizia de punere în aplicare (UE) 2015/1028 a Comisiei din 26 iunie 2015 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper betle”), în ceea ce privește perioada sa de aplicare ( JO L 163, 30.6.2015, p. 53).
   
      (5)  Decizia de punere în aplicare (UE) 2016/884 a Comisiei din 1 iunie 2016 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper betle”), în ceea ce privește perioada sa de aplicare ( JO L 146, 3.6.2016, p. 29).
   
      (6)  Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, p. 1).